Serena enkelt videre tross store smerter
Williams gikk over ende på stillingen 4-0 i annet sett. Hun ble hjulpet av banen før hun fikk teipet ankelen av treneren sin. For ett år siden skadet hun også ankelen. Da måtte hun trekke seg fra WTA-turneringen i Brisbane. - Det minnet meg mye om Brisbane, og jeg tenkte «å nei, ikke nå igjen». Jeg tror bare jeg var litt i sjokk. Det er smerter, og den er hoven, så det blir viktig å se hvordan det går de neste timene, sa Williams. Hun slo rumenske Edina Gallovits-Hall 6-0, 6-0 i 1.-rundekampen. Kampen var over etter 52 minutter. Australian Open er årets første Grand Slam-turnering og spilles på hardcourt i Melbourne. PS! Roger Federer tok seg videre fra 1. runde i Australian Open med seier i tre strake sett mot franske Benoit Paire tirsdag. Sveitseren vant 6-2, 6-4, 6-1 over sin franske motstander. - Jeg er fornøyd. Han er en god spiller og et bra talent. Jeg hadde ikke spilt en eneste kamp denne sesongen, så jeg var ikke sikker. Derfor blir du lettet når du er ferdig med den første, sa Federer.
Serena Williams slet med en vond ankel, men den amerikanske tennisstjernen tok seg likevel enkelt videre til 2. runde i Australian Open tirsdag.